Video: Doodskis-saak: Twee hoor oor borgtogBetogers buite die hof. Foto: Phillip Bruwer ŉ Groep mense het Donderdagoggend te midde van ŉ sterk polisieteenwoordigheid voor die Middelburg-landdroshof betoog waar twee mans wat daarvan beskuldig word dat hulle ŉ ander man in ŉ doodskis ingedwing het, gaan hoor of hulle borgtog kry. Die betogers het weer twee wit poppe wat aan ŉ stok vasgebind is voor die hof rondgeswaai. Daar is verlede week tydens Willem Oosthuizen (28) en Theo Martins Jackson (29) se borgtogaansoek gehoor dat die poppe simbolies van die beskuldigdes se kinders is. Oosthuizen en Jackson het verlede week Donderdag en Vrydag in die hof verskyn waar hul borgtogaansoek voltooi is. Die hof het uitspraak tot vandag voorbehou. Tydens die borgtogaansoek het die hof onder meer Victor Rethabile Mlotshwa, die beweerde slagoffer, en die beskuldigdes se weergawes van die gebeure gehoor. Mlotshwa het aangevoer dat hy deur ŉ veld gestap en toe deur die beskuldigdes voorgekeer is. Hy het gesê hy is aangerand en vasgebind en later gedwing om in ŉ doodskis te klim. Die beskuldigdes het aangevoer dat Mlotshwa koperkabels gesteel het en dat hulle hom ŉ les wou leer. Volgens hulle verklarings wat aan die hof voorgelees is, het hulle nie die bedoeling gehad om Mlotshwa leed aan te doen nie. Hulle het ook gesê Mlotshwa het hulle gedreig. Lees alle vorige berigte oor die doodskis-video op Maroela Media. Die video volg onderaan die foto’s.